DÔVODOVÁ SPRÁVA

1.KONTEXT NÁVRHU

•Dôvody a ciele návrhu

V nariadení Rady (EÚ) 2020/672 („nariadenie o nástroji SURE“) sa stanovuje právny rámec poskytovania finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora v rámci nástroja SURE slúži predovšetkým na financovanie režimov skráteného pracovného času alebo podobných opatrení, ktoré sú zacielené na ochranu zamestnancov a samostatne zárobkovo činných osôb, a teda na zníženie výskytu nezamestnanosti a straty príjmu, a doplnkovo aj na financovanie určitých opatrení súvisiacich so zdravím, a to najmä na pracovisku.

Chorvátsko požiadalo 6. augusta 2020 Úniu o finančnú pomoc a Rada 25. septembra 2020 svojím vykonávacím rozhodnutím (EÚ) 2020/1348 poskytla Chorvátsku finančnú pomoc s cieľom doplniť jeho vnútroštátne úsilie pri riešení vplyvu výskytu ochorenia COVID-19 a jeho sociálno-ekonomických dôsledkov pre pracovníkov.

Chorvátsko 25. júla 2022 opäť požiadalo o finančnú pomoc Únie podľa nariadenia o SURE.

V súlade s článkom 6 ods. 2 nariadenia o SURE sa Komisia poradila s chorvátskymi orgánmi, aby overila náhle a prudké zvýšenie skutočných výdavkov priamo súvisiacich s opatreniami na chorvátskom pracovnom trhu, ktoré sú spôsobené pandémiou ochorenia COVID-19. Týka sa to predovšetkým existujúcich opatrení uvedených vo vykonávacom rozhodnutí Rady (EÚ) 2020/1348. Ide o:

a) existujúce opatrenie, v rámci ktorého sa podnikom, ktoré zaznamenali pokles príjmov v porovnaní s rokom 2019, poskytuje spolufinancovanie miezd pracovníkov pod podmienkou zachovania pracovnoprávneho vzťahu. Výška podpory za marec 2020 je stanovená na 3250 HRK na zamestnanca na plný pracovný čas a od apríla 2020 je mesačná výška podpory stanovená na 4000 HRK na zamestnanca na plný pracovný čas. Počas obdobia platnosti opatrenia zostáva výška podpory na zamestnanca nezmenená, v priebehu času sa však v závislosti od hospodárskych podmienok menia odvetvia, ktoré sú oprávnené na získanie podpory. V období od novembra 2020 do júna 2021 dostávali spoločnosti, na ktoré sa vzťahuje lockdown na základe rozhodnutia vnútroštátnych orgánov, podporu na zamestnanca na plný pracovný čas v závislosti od počtu dní lockdownu, ktorá však za celý mesiac lockdownu nesmie prekročiť 4000 HRK. Opatrenie sa prestalo uplatňovať na konci júna 2022.

b) existujúce opatrenie, v rámci ktorého sa podnikom pôsobiacim v ktoromkoľvek odvetví a zamestnávajúcim desať alebo viac zamestnancov poskytuje podpora v prípade dočasného skrátenia pracovného času v období od júna 2020 do decembra 2022 pod podmienkou zachovania pracovnoprávneho vzťahu. V rámci tohto opatrenia možno poskytnúť podporu až do výšky 2000 HRK mesačne na zamestnanca. Toto opatrenie sa má podľa plánu vykonávať do konca decembra 2022.

Chorvátsko Komisii poskytlo príslušné informácie.

Vzhľadom na dostupné dôkazy Komisia navrhuje Rade, aby prijala vykonávacie rozhodnutie o poskytnutí finančnej pomoci Chorvátsku podľa nariadenia o SURE na podporu uvedených opatrení.

•Súlad s existujúcimi ustanoveniami v tejto oblasti politiky

Tento návrh je plne v súlade s nariadením Rady (EÚ) 2020/672, na základe ktorého sa predkladá.

Týmto návrhom sa dopĺňa ďalší právny nástroj Únie na poskytovanie podpory členským štátom v núdzových situáciách, a to nariadenie Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie (FSEÚ) [ďalej len „nariadenie (ES) č. 2012/2002“]. Nariadenie Európskeho parlamentu a Rady (EÚ) 2020/461, ktorým sa mení uvedený nástroj s cieľom rozšíriť jeho rozsah pôsobnosti tak, aby sa vzťahoval aj na závažné ohrozenia verejného zdravia, a vymedziť osobitné operácie oprávnené na financovanie, bolo prijaté 30. marca 2020.

•Súlad s ostatnými politikami Únie

Tento návrh je súčasťou súboru opatrení vypracovaných v reakcii na súčasnú pandémiu COVID-19, ako je napríklad „Investičná iniciatíva v reakcii na koronavírus“, a dopĺňa iné nástroje, ktoré podporujú zamestnanosť, ako je napríklad Európsky sociálny fond a Európsky fond pre strategické investície (EFSI)/program InvestEU. Vzhľadom na to, že tento návrh využíva na podporu členských štátov v tomto konkrétnom prípade súvisiacom s výskytom ochorenia COVID-19 prijímanie a poskytovanie úverov, predstavuje druhú obrannú líniu na financovanie režimov skráteného pracovného času a podobných opatrení a pomáha chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti.

2.PRÁVNY ZÁKLAD, SUBSIDIARITA A PROPORCIONALITA

•Právny základ